Riżoluzzjoni tal-Parlament Ewropew b'kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2004, Sezzjoni V – Qorti ta' l-Awdituri



Official Journal L 340 , 06/12/2006 P. 0037 - 0039



Riżoluzzjoni tal-Parlament Ewropew b'kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali ta' l-Unjoni Ewropea għas-sena finanzjarja 2004, Sezzjoni V – Qorti ta' l-Awdituri IL-PARLAMENT EWROPEW, - wara li kkunsidra l-baġit ġenerali ta' l-Unjoni Ewropea għas-sena finanzjarja 2004 [1], - wara li kkunsidra l-kontijiet annwali finali tal-Komunitajiet Ewropej għas-sena finanzjarja 2004, Volum III (N6-0027/2005 – C6-0361/2005), - wara li kkunsidra r-rapport annwali tal-Qorti ta' l-Awdituri għas-sena finanzjarja 2004, akkumpanjat mir-risposti ta' l-istituzzjonijiet li ġew ivverifikati [2], - wara li kkunsidra d-dikjarazzjoni li tassigura l-affidabilità tal-kontijiet u l-legalità u r-regolarità tat-tranżazzjonijiet li huma bbażati fuqhom, li għamlet il-Qorti ta' l-Awdituri skond l-Artikolu 248 tat-Trattat KE [3], - wara li kkunsidra r-rakkomandazzjoni tal-Kunsill ta' l- 14 ta' Marzu 2006 (5971/2006 – C6-0092/2006), - wara li kkunsidra l-Artikoli 272(10), 275 u 276 tat-Trattat KE, - wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [4], u b'mod partikulari l-Artikoli 50, 86, 145, 146 u 147 tiegħu, - wara li kkunsidra r-Regolament Finanzjarju tal- 21 ta' Diċembru 1977, li huwa applikabbli għall-baġit ġenerali tal-Komunitajiet Ewropej [5], - wara li kkunsidra l-Artikolu 71 u l-Anness V tar-Regoli ta' Proċedura tiegħu, - wara li kkunsidra r-rapport tal-Kumitat għall-Kontroll tal-Baġit (A6-0113/2006), 1. Jinnota li fl-2004 l-Qorti Ewropea ta' l-Awdituri (l-ECA) amministrat baġit ta' EUR 96925410, b'rata ta' utilizzazzjoni ta' 81,5 %; 2. Ifakkar li l-kontijiet ta' l-ECA għall-2004 kienu vverifikati minn ditta esterna, il-KPMG [6], li kkonkludiet li "Fl-opinjoni tagħna, id-data tal-kontabilità u d-dikjarazzjonijiet finanzjarji jagħtu opinjoni vera u ġusta, skond ir-Regolament Finanzjarju, ir-Regoli ta' Implimentazzjoni, prinċipji tal-kontabilità aċċettati u r-Regoli Interni tal-Qorti Ewropea ta' l-Awdituri, ta' l-assi u l-pożizzjoni finanzjarja tal-Qorti Ewropea sal- 31 ta’ Deċembru 2004 u tar-riżultat ekonomiku u d-dħul u l-infiq tas-sena finanzjarja li għalqet." 3. Jinnota b'interess it-termini taċ-ċertifikat [7] maħruġ mill-awdituri ta' l-ECA, il-KPMG, li jiġbdu l-attenzjoni għall-ewwel darba: "rigward l-informazzjoni li tidher fin-nota 1 ta' l-Anness tad-dikjarazzjonijiet finanzjarji li tgħid illi minħabba l-istandard tal-verifika Nru 12, "Benefiċċji għall-Persunal" adottat permezz ta' Deċiżjoni tat- 28 ta’ Diċembru 2004 tal-kontabilita' tal-Kummissjoni skond l-Artikolu 33 tar-Regolament Finanzjarju applikabbli għall-baġit ġenerali tal-Komunitajiet Ewropej, il-Qorti stabbiliet għal-ewwel darba, fil- 31 ta’ Diċembru 2004, dispożizzjoni għall-pensjonijiet għall-Membri tal-Qorti Ewropea ta' l-Awdituri u dejn għal żmien twil għall-Istati Membri għal ammont ta' EUR 43689621. L-ammont tad-dispożizzjoni ġie determinat fuq bażi ta' analiżi attwarja magħmul mill-Kummissjoni Ewropea." 4. Jinnota li l-estensjoni tal-bini tal-kwartieri ġenerali ta' l-ECA fil-Lussemburgu, li ilha tinbena mill-2001, ġiet okkupata f'Ottubru 2003, qabel id-data skedata ta' Ġunju 2004; jinnota wkoll li l-kontijiet għall-proġett qegħdin fil-proċess li jingħalqu u li rapport sħiħ se jingħata lill-awtorità baġitarja meta jasal il-waqt; 5. Barra minn hekk, jinnota referenza fil-parti dwar impenji barra l-karta tal-bilanċ fir-rapport ta' verifika tal-KPMG għal impenn ta' l-ECA biex takkwista art għal estensjoni oħra (il-proġett K3); jinnota li l-proġett K3 huwa maħsub biex jilqa' għall-bżonnijiet li mistennija jkollha l-ECA b'riżultat tad-dħul futur tal-Bulgarija, ir-Rumanija u pajjiż ieħor bi spiża stmata ta' EUR 26450000 [8](prezzijiet ta' April 2003); jinnota x-xewqa ta' l-ECA "li tiddistribwixxi r-riskji assoċjati ma' proġett bħal dan fuq firxa usa', sabiex fl-aħħar mill-aħħar ma jkunx l-Ewropew li jħallas it-taxxa li jkollu jġorr parti daqstant kbira minnhom"; jitlob li jkun mgħarraf dwar kif se jintlaħaq dan l-għan, b'referenza speċjali għar-responsabilità finanzjarja għal spejjeż mhux ippjanati minn qabel; 6. Japprova li jsiru b'mod regolari sejħiet għall-offerti għall-ħatra ta' ditta esterna biex tivverifika l-kontijiet ta' l-ECA, filwaqt li jesprimi t-tħassib tiegħu għall-pożizzjoni dominanti li għandu għadd żgħir ta' intrapriżi kbar tal-kontabilità fil-Lussemburgu u f'postijiet oħra; jitlob li jkun hemm proċedura għas-sejħa għall-offerti għall-ħatra ta' l-awdituri esterni li tkun trasparenti, ġusta u intelliġibbli għall-Parlament; 7. Jinnota li wara l-aktar tkabbir riċenti fl-2004 u l-espansjoni tagħha għal 25 Membru, l-ECA organizzat mill-ġdid l-istruttura tagħha f'erba' gruppi tal-verifika u grupp ta' koordinazzjoni; jistaqsi jekk struttura li tinvolvi 25 Membru u l-uffiċċji rispettivi tagħhom hijiex l-aktar waħda effettiva li jista' jkun hemm; jitlob lill-ECA sabiex teżamina l-possibilità li tnaqqas l-għadd ta' membri għal terz ta' l-għadd ta' Stati Membri; 8. Ifakkar fil-fehma li esprima l-Kumitat appuntat mill-House of Lords dwar l-Unjoni Ewropea fir-rigward tan-negozjati dwar il-Konvenzjoni dwar il-Futur ta' l-Ewropa, li "L-istruttura attwali ta' l-ECA bi 15-il membru bi stejtus indaqs, wieħed minn kull Stat Membru, li jaħdmu b'kolleġjalità, jeħtieġ li tinbidel u, fil-każ ta' tkabbir, se jkollha tinbidel. Qorti b'aktar minn 20 membru eżekuttiv full-time tkun diżorganizzata, taħdem bil-mod u tkun ineffettiva. Il-proposta għal sistema ta' kmamar, kunċett li issa huwa inkorporat mit-Trattat ta' Nizza, tidher li hi sempliċiment mekkaniżmu biex jassorbi l-membri mingħajr ma titjieb l-effiċjenza u m'hix radikali biżżejjed biex issolvi din il-problema." 9. Ifakkar li s-Sur Weber, il-President ta' l-ECA, f'diskors fi Strasburgu fl- 14 ta' Novembru 2005, qal lill-Kumitat għall-Kontroll tal-Baġit li l-ECA kienet qed twettaq evalwazzjoni ta' l-organizzazzjoni u tal-metodi tagħha stess, li warajha kellha ssir "reviżjoni minn pari"; jittama li jkun possibbli li tinħoloq struttura aktar razzjonali għall-ECA qabel ma jseħħ it-tkabbir li jmiss; 10. Jissuġġerixxi li din ir-reviżjoni tal-metodi ta' kif taħdem l-ECA tkun tinkludi, bħala waħda mill-possibilitajiet, il-proposta tal-House of Lords li l-istruttura attwali tinbidel ma' "kap eżekuttiv ikkwalifikat ħafna li jkun sostnut minn staff qawwi ta' awdituri, u li jkun jirrapporta lil bord part-time, mhux eżekuttiv, magħmul minn rappreżentanti minn kull wieħed mill-Istati Membri"; 11. Jilqa' l-għoti lill-awtorità tal-kwittanza tar-rapport annwali ta' l-attività, flimkien mad-dikjarazzjoni ffirmata mill-uffiċjal iddelegat bl-awtorizzazzjoni; 12. Huwa grat għall-fatt li r-Rapport Annwali dwar il-funzjoni tal-verifika interna ġie mgħoddi lill-awtorità tal-kwittanza iżda jiddispjaċih li minkejja t-talba li hemm fil-paragrafu 15 tar-riżoluzzjoni tiegħu tat- 12 ta' April 2005 [9] dan ir-rapport ta' paġna waħda xorta ma jagħtix stampa ċara ta' l-ambjent attwali ta' kontroll; 13. Ifakkar, fir-rigward ta' karozzi uffiċjali użati mill-Membri ta' l-ECA, li r-riżoluzzjoni tiegħu tas- 27 ta' Ottubru 2005 [10] titlob lill-ECA sabiex sa l- 1 ta' Novembru 2005 temenda d-deċiżjoni amministrattiva tagħha tal-15 ta' Ġunju 2004 b'mod li jiġi eskluż l-użu privat ta' karozzi uffiċjali; 14. Jistieden lill-ECA sabiex tikkunsidra li tippubblika fis-sit ta' l-ECA fuq l-Internet id-dikjarazzjonijiet tal-Membri dwar l-interessi finanzjarji tagħhom, u b'hekk tikkontribwixxi għal trasparenza akbar ta' l-istituzzjonijiet Ewropej; jemmen li t-trasparenza titjieb jekk tingħata aktar pubbliċità lir-Regolament tal-Kunsill (KEE, Euratom, ECSC) Nru 2290/77 li jiddetermina l-qligħ tal-Membri tal-Qorti ta' l-Awdituri [11], possibbilment billi jiġi ppubblikat fis-sit ta' l-ECA fuq l-Internet; 15. Ifakkar li, wara investigazzjoni mill-OLAF, proċeduri legali kontra persuna li kienet Membru ta' l-ECA ilhom pendenti quddiem il-qrati tal-Gran Dukat tal-Lussemburgu għal perjodu pjuttost konsiderevoli ta' żmien; jiddispjaċih li ta' spiss wisq ir-rapporti finali tal-każijiet mgħoddija mill-OLAF lill-awtoritajiet ta' l-Istati Membri sempliċiment jiġu arkivjati mingħajr ma tittieħed xi azzjoni ulterjuri; jemmen li d-dewmien ġudizzjali m'hux risposta aċċettabbli għal inkartament li jista' jkun imbarazzanti; se jsegwi b'attenzjoni s-smigħ, min-naħa ta' l-awtoritajiet ġudizzjarja tal-Lussemburgu, tal-każ imsemmi hawn fuq. [1] ĠU L 53, 23.2.2004. [2] ĠU C 301,30.11.2005, p. 1. [3] ĠU C 301, 30,11,2005, p. 9. [4] ĠU L 248, 16.9.2002, p. 1. [5] ĠU L 356, 31.12.1977, p. 1. [6] Rapport mill-awditur estern dwar il-kontijiet tal-Qorti ta' l-Awdituri għas-sena finanzjarja 2004 (ĠU C 299, 29.11.2005, p 1). [7] Rapport mill-awditur estern dwar il-kontijiet tal-Qorti ta' l-Awdituri għas-sena finanzjarja 2004 (ĠU C 299, 29.11.2005, p 1). [8] Sors: Il-politika ta' l-ECA dwar il-bini, deskrizzjoni fil-qosor u s-sitwazzjoni preżenti, Settembru 2003. [9] ĠU L 196, 27.7.2005, p 47. [10] Testi Adottati, P6_TA(2005)0410. [11] ĠU L 268, 20.10.1977, p. 1. Regolament kif emendat l-aħħar bir-Regolament (KE, Euratom) Nru 1293/2004 (ĠU L 243, 15.7.2004, p. 26). --------------------------------------------------